Obama: Napredak u saradnji sa muslimanima
Obama je u obraćanju studentima u Džakarti obećao da će nastaviti da radi na poboljšanju odnosa sa islamskim zajednicama širom sveta
Predsednik Obama počeo je govor na Indonežanskom univerzitetu prisećajući se sopstvenog iskustva dok je kao dečak živeo u najvećoj zemlji sveta sa muslimanskom većinom. Predsednik je hvalio demokratske promene u Indoneziji u protekloj deceniji i apelovao za dalje reforme u cilju borbe protiv korupcije. Govorio je o tome kako je globalna ekonomija međusobno isprepletana, kao i o većoj ulozi ekonomija u usponu, poput Indonezije, u radu G-20. Američki predsednik branio je svoja nastojanja da popravi odnose sa muslimanskim zajednicama u svetu - radom na okončanju rata u Iraku i stabilizaciji situacije u Avganistanu, kao i pokušajima da se postigne mir između Izraelaca i Palestinaca. Međutim, priznao je da puno toga tek treba uraditi i istakao da nasilni ekstremizam mora biti poražen. Nešto ranije, predsednik Obama i prva dama Mišel obišli su džamiju Istiklo u Džakarti, lociranu preko puta jedne crkve. Predsednik Obama istakao je da su Sjedinjene Države i Indonezija povezani tradicijom tolerancije. Deden Subagja uzeo je slobodan dan kako bi se pridružio posmatračima, u nadi da će videti američkog predsednika. Poseta predsednika Obame Indoneziji završena je ranije zbog oblaka pepela iz vulkana Merapi u centralnom delu Jave.